Shannen Dohertyová

Detstvo

Narodila sa ako druhé dieťa Rosy a Toma Dohertyovcov v štáte Tennessee. Má o päť rokov staršieho brata Seana. V siedmich rokoch sa s rodičmi presťahovala do Los Angeles. Už v desiatich rokoch debutovala v seriáli "Father Murphy" postavou Drussily Shannonovej. V škole bola usilovná žiačka s dobrým prospechom, no veľmi samotárska. Ako sama povedala, vždy sa radšej hrávala sama, pretože sa viac zabávala, nikdy nevyhľadávala  väčšie skupinky. V skupinkách bola len v kostole, keď spievala náboženské piesne a prezradila, že bola v kostole veľmi aktívna. Inak všetok voľný čas strávila s rodičmi, najmä s otcom.

Herecké začiatky

Keď mala 11 rokov, túžila podobne ako iné dievčatá v jej veku, hrať v seriáli "Little House on the Praire" s Michaelom Landonom. Nakoniec si ju Michael Landon všimol a zahrala si v pokračovaní seriálu: "Little House: A New Beginning" postavu Jenny Wilderovej. Preslávila ju až úloha v seriáli "Our House", kde hrala s Deidre Hallovou a Wilfordom Brimleyom. Stalo sa tak v roku 1986. Rok predtým sa zahrala vo filme "Girls Just Want To Have Fun" s Helen Huntovou a Sarah Jessicou Parkerovou. V roku 1989 si zahrala vo filme "Heathers" s Winonou Rider.

Beverly Hills 90210

Prvý veľký úspech prišiel v roku 1990, keď začala hrať ako 19-ročná v teenegerskom seriáli "Beverly Hills 90210" postavu Brendy Walshovej. Zahrala si s Jasonom Priestlym, Lukeom Perrym, či s Tori Spellingovou. Vďaka bulváru sa čoskoro stala mediálne známou a populárnou herečkou. V seriáli hrala štyri roky, v roku 1994 ho chcela z neznámych dôvodov opustiť. Niektoré zdroje tvrdia, že ju to už nebavilo, a aby prestala hrať, meškala na natáčania, hádala sa so štábom, ba dokonca vraj pred bozkávacími scénami zjedla cibuľu. Štáb to nevydržal a jednoducho ju vyhodili. Napriek tomu ostala istý čas populárna a účinkovala vo filmoch "Mallrats" a "Almost Dead".
Jej kariéra postupne upadala, neskôr hrala ešte vo filmoch "Gone In The Night" a "Sleeping With The Devil".

Čarodejnice

Ďalšia úspešná úloha prišla v roku 1998, keď sa opäť stretla s Aaronom Spellingom, ktorý jej ponúkol postavu v mysterióznom seriáli "Charmed" (Čarodejnice).
Keďže príbeh mal byť o troch sestrách - čarodejniciach, ktoré bojujú proti démonom a ochraňujú ľudí bez magických síl, Shannen povedala o konkurze aj svojej najlepšej kamarátke Holly Marie Combsovej, ktorá nakoniec dostala úlohu Piper. Shannen hrala v seriáli tri roky, potom ho zrejme z tých istých dôvodov, ako Beverly Hills 90210 opustila. Alyssa Milano o tom hovorí: Pohádala sa s každým, s kým mohla. Zaujímavosťou je, že Shannen v seriáli "Charmed" režírovala tri epizódy: „Be Careful What You Witch For“, „The Good, The Bad and The Cursed“ a „All Hell Breaks Loose“.

Ďalšie aktivity

Po tejto udalosti sa opäť začala venovať filmu. Hrala vo filmoch "Jay a mlčanlivý Bob vracajú úder", "The Rendering (AKA: Portrait of Murder)", "Another Day", "The Battle of Mary Kay" a "Night Light (AKA: View of Terror)".
V roku 2003 sa zúčastnila televíznej šou: "Beverly Hills 90210: The Reunion". Toto stretnutie bolo zamerané predovšetkým na spomienky na seriál Beverly Hills 90210.
Hosťovala v televíznej relácií "Scare Tactics", konkrétne v prvej sérii. V druhej moderovala osem epizód, potom túto show opustila.
V roku 2006 prijala ponuku televízie Oxygen moderovať program "Breaking Up With Shannen Doherty". V tejto relácií Shannen pomáha mladým ľuďom spamätať sa z rozchodu, či ich dať opäť dokopy. Túto reláciu uvádza dodnes.

Osobný život

11. októbra 1993 sa Shannen vydala za Ashleyho Hamiltona, syna herca Georgea Hamiltona. Manželstvo im však dlho nevydržalo a v apríli 1994 požiadali o rozvod.
V roku 2002 sa vydala za Ricka Salomona, ale manželstvo bolo zrušené po deviatich mesiacoch. 15. októbra 2011 sa v Malibu v Kalifornii oženila s fotografom Kurtom Iswarienkom. 
Počas natáčania seriálu Beverly Hills 90210 získala zlú reputáciu v médiách pre svoje nevhodné správanie počas natáčania. Časopis People ju nazval "ikonickou hollywoodskou zápornou dievčinou deväťdesiatych rokov". Bola vyhodená režisérom Aaronom Spellingom zo seriálu Čarodejnice, kvôli neskorým príchodom, arogantnému správaniu voči štábu a konfliktu s hereckou kolegyňou Alyssou Milano. 
Dňa 2. decembra 1992 sa dostala do fyzickej hádky so ženou z The Roxbury Motel v Hollywoode. V januári 1993 ju žalovala spoločnosť United Bank v Kalifornii, ktorej dlžila 36 000 dolárov za viac ako 70 požiadaviek. V máji 2001 bola odsúdená na 10 dní do väzenia a dostala pokutu vo výške 1 500 amerických dolárov za riadenie pod vplyvom alkoholu. 
Je aktivistka za práva zvierat a podporuje spoločnosť Sea Shepherd Conservation Society. Podporila ochorenie ALS, a prijala výzvu Ice Bucket Challange. Je silnou republikánkou. 
V marci 2015 jej bola diagnostikovaná rakovina prsníka, ktorá sa rozšírila do lymfatických uzlín. Vo februári 2016 prehlásila, že podstúpila antiestrogénovú liečbu, ktorá mala nádor zmenšiť a umožnila liečbu pomocou lumpektómie namiesto mastektómie. Vzhľadom na to, že mala v prsníku viacero nádorov, v máji 2016 podstúpila mastektómiu jedného prsníka. Keďže rakovina bola v pokročilejšom štádiu ako sa predpokladalo, nasledovala liečba chemoterapiou a rádioterapiou. Dňa 29. apríla 2017 verejnosti oznámila, že ochorenie sa podarilo dostať pod kontrolu. Na prehliadke u onkológa v  apríli 2018, vyšlo najavo, že má v tele zvýšenú hladinu onkomarkerov, čo nasvedčuje tomu, že ochorenie je zrejme znovu aktívne.